กฎกระทรวงกฎกระทรวงฉบับที่46 (พ.ศ. 2540)ออกตามความในพระราชบัญญัติควบคุมอาคารพ.ศ.2522--------------- อาศัยอำนาจตามความในมาตรา5 (3) และมาตรา 8 (10) แห่งพระราชบัญญัติควบคุมอาคาร พ.ศ. 2522รัฐมนตรีว่าการกระทรวงมหาดไทยโดยคำแนะนำของคณะกรรมการควบคุมอาคารออกกฎกระทรวงไว้ ดังต่อไปนี้ ข้อ1 ในกฎกระทรวงนี้ "บริเวณที่1" หมายความว่า พื้นที่ในบริเวณรอบนอกเขตพระตำหนักจักรีบงกชและพระตำหนักสวนปทุม ในระยะ 100 เมตร "บริเวณที่2" หมายความว่า พื้นที่ในบริเวณที่วัดจากริมฝั่งแม่น้ำเจ้าพระยาฝั่งตะวันตก ไปทางทิศตะวันตกระยะ 200 เมตรโดยด้านเหนือจดเส้นตั้งฉากกับทางหลวงแผ่นดินหมายเลข 307 (ถนนสายปทุมธานี-นนทบุรี) ที่จุดซึ่งอยู่ห่างจากทางหลวงแผ่นดินหมายเลข 345บรรจบกับทางหลวงแผ่นดินหมายเลข 307 (ถนนสายปทุมธานี-นนทบุรี) ไปทางทิศเหนือ ระยะ 1,600เมตร และด้านใต้จดคลองบางตะไนย์ ฝั่งเหนือ ยกเว้นพื้นที่บริเวณที่ 1และพื้นที่พระตำหนักจักรีบงกชและพระตำหนักสวนปทุม พื้นที่ในบริเวณที่วัดจากริมฝั่งแม่น้ำเจ้าพระยาฝั่งตะวันออก ไปทางทิศตะวันออก ระยะ 200 เมตร โดยด้านเหนือจดคลองศาลาแดง ฝั่งใต้และด้านใต้จดเส้นตั้งฉากกับทางหลวงแผ่นดินหมายเลข 306 (ถนนติวานนท์)ที่จุดซึ่งอยู่ห่างจากถนนสุขาประชาสรรบรรจบกับทางหลวงแผ่นดินหมายเลข 306 (ถนนติวานนท์) ไปทางทิศใต้ ระยะ 1,000 เมตร "บริเวณที่3" หมายความว่า พื้นที่ในบริเวณด้านเหนือจดเส้นตั้งฉากกับทางหลวงแผ่นดินหมายเลข307 (ถนนสายปทุมธานี-นนทบุรี)ที่จุดซึ่งอยู่ห่างจากทางหลวงแผ่นดินหมายเลข 345 บรรจบกับทางหลวงแผ่นดินหมายเลข 307 (ถนนสายปทุมธานี-นนทบุรี) ไปทางทิศเหนือระยะ 1,000 เมตร ด้านตะวันออกจดแนวเขตบริเวณที่ 2 ด้านใต้จดแนวเขตบริเวณที่ 1และแนวเขตบริเวณที่ 2 และด้านตะวันตกจดคลองบางคูวัด ฝั่งตะวันออก แนวเขตทางหลวงแผ่นดินหมายเลข345 ฟากเหนือ และแนวเขตทางหลวงแผ่นดินหมายเลข 307 (ถนนสายปทุมธานี-นนทบุรี)ฟากตะวันออก พื้นที่ในบริเวณด้านเหนือจดคลองบ้านใหม่ฝั่งใต้ ด้านตะวันออกจดเส้นขนานระยะ 200 เมตร กับทางหลวงแผ่นดินหมายเลข 306 (ถนนติวานนท์)ฟากตะวันตก ด้านใต้จดแนวเขตถนนสุขาประชาสรร ฟากเหนือ ด้านตะวันตกจดแนวเขตถนนสุขาประชาสรรฟากตะวันออก เส้นที่ต่อจากแนวเขตถนนสุขาประชาสรร ไปบรรจบแนวเขตบริเวณที่2 และแนวเขตบริเวณที่ 2 "บริเวณที่4" หมายความว่า พื้นที่ในบริเวณด้านเหนือจดเส้นตั้งฉากกับทางหลวงแผ่นดินหมายเลข307 (ถนนสายปทุมธานี-นนทบุรี) ที่จุดซึ่งอยู่ห่างจากทางหลวงแผ่นดินหมายเลข345 บรรจบกับทางหลวงแผ่นดินหมายเลข 307 (ถนนสายปทุมธานี-นนทบุรี) ไปทางทิศเหนือระยะ 1,600 เมตร ด้านตะวันออกจดแนวเขตบริเวณที่ 2ด้านใต้จดแนวเขตบริเวณที่ 3 และด้านตะวันตกจดแนวเขตทางหลวงแผ่นดินหมายเลข 307 (ถนนสายปทุมธานี-นนทบุรี) ฟากตะวันออก พื้นที่ในบริเวณด้านเหนือจดเส้นขนานระยะ1,000 เมตร กับทางหลวงแผ่นดินหมายเลข 345 ฟากเหนือ ด้านตะวันออกจดแนวเขตบริเวณที่ 3ด้านใต้จดแนวเขตบริเวณที่ 2 และด้านตะวันตกจดคลองเกาะเกรียง ฝั่งตะวันออกแนวเขตทางหลวงแผ่นดินหมายเลข 345 ฟากใต้ และเส้นขนานระยะ 500 เมตร กับคลองบางคูวัด ฝั่งตะวันตก พื้นที่ในบริเวณด้านเหนือจดคลองศาลาแดงฝั่งใต้ เส้นขนานระยะ 300 เมตร กับแนวเขตบริเวณที่ 2 และคลองรังสิตประยูรศักดิ์ ฝั่งใต้ด้านตะวันออกจดแนวเขตทางหลวงแผ่นดินหมายเลข 306 (ถนนติวานนท์) ฟากตะวันตก คลองบ้านใหม่ ฝั่งใต้และเส้นขนานระยะ 800 เมตร กับทางหลวงแผ่นดินหมายเลข 306 (ถนนติวานนท์) ฟากตะวันออกด้านใต้จดเส้นตั้งฉากกับทางหลวงแผ่นดินหมายเลข 306 (ถนนติวานนท์)ที่จุดซึ่งอยู่ห่างจากถนนสุขาประชาสรรบรรจบกับทางหลวงแผ่นดินหมายเลข 306 (ถนนติวานนท์) ไปทางทิศใต้ระยะ 1,000 เมตร และด้านตะวันตกจดแนวเขตบริเวณที่ 2 แนวเขตบริเวณที่ 3และแนวเขตบริเวณที่ 2 ทั้งนี้ตามแผนที่ท้ายกฎกระทรวงนี้ ข้อ2ให้กำหนดพื้นที่บางส่วนในท้องที่ตำบลบางกะดี ตำบลบางขะแยง ตำบลบางคูวัด ตำบลบ้านใหม่ อำเภอเมืองปทุมธานี จังหวัดปทุมธานีและตำบลบ้านใหม่ ตำบลบางพูด อำเภอปากเกร็ด จังหวัดนนทบุรีภายในบริเวณแนวเขตตามแผนที่ท้ายกฎกระทรวงนี้ เป็นบริเวณห้ามก่อสร้างอาคารชนิดและประเภท ดังต่อไปนี้ (ก)ภายในบริเวณที่ 1 ห้ามมิให้บุคคลใดก่อสร้างอาคารใด ๆ เว้นแต่ (1)อาคารเดี่ยวชั้นเดียวที่มีความสูงไม่เกิน 6 เมตร พื้นที่อาคารรวมกันไม่เกิน 150 ตารางเมตร โดยอาคารแต่ละหลังห่างกันไม่น้อยกว่า 4 เมตรห่างเขตที่ดินของผู้อื่นไม่น้อยกว่า 2 เมตร และมีที่ว่างโดยรอบไม่น้อยกว่าร้อยละ 75ของที่ดินที่ขออนุญาตก่อสร้างอาคารนั้น (2)เขื่อน สะพาน ทางหรือท่อระบายน้ำ ท่าน้ำ รั้ว กำแพงหรือประตู (3)อาคารของทางราชการ (ข)ภายในบริเวณที่ 2 ห้ามมิให้บุคคลใดก่อสร้างอาคาร ดังต่อไปนี้ (1)อาคารที่มีความสูงเกิน 12 เมตร (2)โรงงานทุกประเภท เว้นแต่โรงงานที่ประกอบกิจการโดยไม่ก่อเหตุรำคาญตามกฎหมายว่าด้วยการสาธารณสุข หรือไม่เป็นมลพิษต่อชุมชนหรือสิ่งแวดล้อมและมีพื้นที่ทุกชั้นในหลังเดียวกันหรือหลายหลังรวมกันไม่เกิน 100 เมตร (3)โรงมหรสพตามกฎหมายว่าด้วยการป้องกันภยันตรายอันเกิดแต่การเล่นมหรสพ (4)อาคารเลี้ยงสัตว์ทุกชนิดที่มีพื้นที่ทุกชั้นในหลังเดียวกันหรือหลายหลังรวมกันเกิน 10 ตารางเมตร หรือที่ใช้เพื่อการค้าหรือก่อเหตุรำคาญ (5)อาคารที่มีพื้นที่ทุกชั้นในหลังเดียวกันหรือหลายหลังรวมกันเกิน 2,000 ตารางเมตร (6)ตลาดที่มีพื้นที่ทุกชั้นในหลังเดียวกันหรือหลายหลังรวมกันเกิน 300 ตารางเมตร หรือตลาดที่มีระยะห่างจากตลาดอื่นน้อยกว่า 50 เมตร (7)สถานที่บรรจุก๊าซและสถานที่เก็บก๊าซตามกฎหมายว่าด้วยการบรรจุก๊าซปิโตรเลียมเหลว (8)สถานที่เก็บน้ำมันเชื้อเพลิงเพื่อการจำหน่ายขาย และสถานีบริการน้ำมันเชื้อเพลิงตามกฎหมายว่าด้วยการเก็บรักษาน้ำมันเชื้อเพลิง (9)ป้ายหรือสิ่งที่สร้างขึ้นสำหรับติดหรือตั้งป้ายทุกชนิด เว้นแต่ป้ายบอกชื่อสถานที่ที่มีความสูงไม่เกิน 12 เมตร (10)ห้องแถวหรือตึกแถว (11)อาคารเก็บสินค้า อาคารหรือส่วนหนึ่งส่วนใดของอาคารที่มีลักษณะในทำนองเดียวกันที่ใช้เป็นที่เก็บ พักหรือขนถ่ายสินค้าหรือสิ่งของเพื่อประโยชน์ทางการค้าหรืออุตสาหกรรมที่มีพื้นที่อาคารรวมกันเกิน 100 ตารางเมตร (12)โรงกำจัดมูลฝอย (13)โรงฆ่าสัตว์ (ค)ภายในบริเวณที่ 3 ห้ามมิให้บุคคลใดก่อสร้างอาคาร ดังต่อไปนี้ (1)อาคารที่มีความสูงเกิน 16 เมตร (2)ห้องแถว ตึกแถว เว้นแต่ในพื้นที่จังหวัดนนทบุรี (3)อาคารตาม (ข) (2) (4) (5) (6) (9) (11) (12) และ (13) (ง)ภายในบริเวณที่ 4 ห้ามมิให้บุคคลใดก่อสร้างอาคาร ดังต่อไปนี้ (1)อาคารที่มีความสูงเกิน 23 เมตร (2)โรงงานทุกประเภท เว้นแต่โรงงานที่ประกอบกิจการโดยไม่ก่อเหตุรำคาญตามกฎหมายว่าด้วยการสาธารณสุข หรือไม่เป็นมลพิษต่อชุมชนหรือสิ่งแวดล้อม การวัดความสูงให้วัดจากระดับพื้นดินถึงส่วนที่สูงที่สุดของอาคาร ข้อ3ภายในบริเวณพื้นที่ที่กำหนดไว้ตามข้อ 2 ห้ามมิให้บุคคลใดดัดแปลงหรือเปลี่ยนการใช้อาคารใด ๆให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ 2 ข้อ4 อาคารที่มีอยู่แล้วในพื้นที่ที่กำหนดไว้ตามข้อ 2ก่อนหรือในวันที่กฎกระทรวงนี้ใช้บังคับ ให้ได้รับยกเว้นไม่ต้องปฏิบัติตามกฎกระทรวงนี้แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ2 ข้อ5 อาคารที่ได้รับใบอนุญาตหรือใบรับแจ้งการก่อสร้างดัดแปลงหรือเปลี่ยนการใช้ตามกฎหมายว่าด้วยการควบคุมอาคารหรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่กฎกระทรวงนี้ใช้บังคับ และยังก่อสร้างดัดแปลง หรือเปลี่ยนการใช้ไม่แล้วเสร็จ ให้ได้รับยกเว้นไม่ต้องปฏิบัติตามกฎกระทรวงนี้แต่จะขอเปลี่ยนแปลงการอนุญาตหรือการแจ้งให้เป็นการขัดต่อกฎกระทรวงนี้ไม่ได้ ให้ไว้ณ วันที่ 15 กรกฎาคม พ.ศ. 2540 เรืองวิทย์ ลิกค์ รัฐมนตรีช่วยว่าการฯ รักษาราชการแทน รัฐมนตรีว่าการกระทรวงมหาดไทย[ดูข้อมูลจากภาพกฎหมาย]+----------------------------------------------------------------------------------------------------------------+หมายเหตุ:- เหตุผลในการประกาศใช้กฎกระทรวงฉบับนี้ คือเนื่องจากได้มีประกาศกระทรวงมหาดไทย เรื่อง กำหนดบริเวณห้ามก่อสร้าง ดัดแปลงหรือเปลี่ยนการใช้อาคารบางชนิดหรือบางประเภทในท้องที่บางส่วนในตำบลบางกะดี ตำบลบางคูวัด ตำบลบางขะแยงตำบลบ้านใหม่ อำเภอเมืองปทุมธานี จังหวัดปทุมธานี และตำบลบ้านใหม่ ตำบลบางพูดอำเภอปากเกร็ด จังหวัดนนทบุรี ลงวันที่ 18 กรกฎาคม พ.ศ. 2539 ซึ่งมีผลใช้บังคับตั้งแต่วันที่ 2สิงหาคม พ.ศ. 2539 เป็นต้นมา แต่มาตรา 13 วรรคสอง แห่งพระราชบัญญัติควบคุมอาคาร พ.ศ. 2522 บัญญัติว่าถ้าไม่มีการออกกฎกระทรวงหรือข้อบัญญัติท้องถิ่นภายในหนึ่งปีนับแต่วันที่ประกาศนั้นมีผลใช้บังคับให้ประกาศดังกล่าวเป็นอันยกเลิก และโดยที่สมควรห้ามก่อสร้าง ดัดแปลงหรือเปลี่ยนการใช้อาคารบางชนิดหรือบางประเภทภายในบริเวณดังกล่าวต่อไปเพื่อประโยชน์ในด้านการรักษาคุณภาพสิ่งแวดล้อม การสถาปัตยกรรม และควบคุมความหนาแน่นของอาคาร จึงจำเป็นต้องออกกฎกระทรวงนี้[รก.2540/36ก/18 - 18/07/2540]